Leon van Nierop se resensie: A dog’s way homeA DOG’S WAY HOME *** (7/10) Met Jonah Hauer-King en Ashley Judd Regisseur: Charles Martin Smith Een ding is verseker: die sterre van die rolprent is sonder twyfel die hond (of brakkies?) wat die hoofrol(le) speel, en die honde-afrigters. Hierdie pragtige storie, wat op 12 April begin, maak op waar Dumbo effens teleurgestel het. Dit is absoluut op kinders, en veral diereliefhebbers, gerig, en ŉ mens kan net hoor hoe dikwels Mamma gaan sug: “Haai foeitog, Ma-a-a,” wanneer daardie brakkie se gesiggie met haar leepogies na ŉ mens staar, en om simpatie soebat, en die lang reis wat sy moes onderneem. Dit gaan oor ŉ hond wat van haar eienaars geskei word (waaronder die aantreklike en energieke Johan Hauer-King), en dan meer as 500 kilometer ver te voet/poot moet reis om terug te gaan huis toe. Die natuurlike “spel” van die hond verstom ŉ mens. Maar dit gaan nie net hier oor ŉ fraai en oulike brakkie wat na haar menslike Pappa en Mamma toe gaan nie, maar oor ongelooflike dapperheid, en tot watter uiterste ŉ hondjie sal gaan om met haar gesin herenig te word. Sterk aanbeveel as vermaak wat kinders behoort te fassineer en wat enige hondeliefhebber in sy of haar springmielies sal laat snik. Dit is sy geld werd. Die fliek wys binnekort by SterKinekor en NuMetro Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite.